Okresná prokuratúra Bratislava V 
Prokofievova 4, 851 01 Bratislava 5

Sp. zn. : 2 Pv 541/09/1105	Bratislava V, 3.1.2013
EEČ : 2-12-5-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Bratislava V
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, 
obvinený v období od januára 1998 zanedbáva vyživovaciu povinnosť voči svojmu synovi XXXXX, nar. XXXXX, ktorá mu vyplýva z ustanovenia § 62 a nasl. zákona  č. 36/2005 o rodine, a výška tejto povinnosti mu bola deklarovaná aj rozsudkom Okresného súdu Bratislava I č.k. XXXXX zo dňa 08.07.1998, právoplatným 21.07.1997, kde mu bolo uložené prispievať na výživu svojho syna sumou 500,-Sk (16,60 €) mesačne vždy do 15. dňa v mesiaci vopred do rúk matky XXXXX, rod. XXXXX, nar. XXXXX, pričom obvinený bol v období od 13.03.2000 do 13.03.2006, od 17.05.2007 do 17.11.2007 a od 19.03.2008 do 19.12.2010 vo výkone väzby a vo výkone trestu v Českej republike, čím mu za obdobie od januára 1998 vrátane do decembra 2012 vrátane vznikol dlh na výživnom vo výške 1.117 €,
lebo zanikla trestnosť činu
Odôvodnenie:
	Vyšetrovateľ PZ Odboru kriminálnej polície Okresného riaditeľstva PZ v Bratislave V vedie trestné stíhanie proti obvinenému XXXXX pod sp. zn. ORP-137/2-OVK-B5-2009 a to pre prečin zanedbania povinnej výživy podľa § 207 ods. 1, ods. 3 písm. b) Trestného zákona s poukazom na ustanovenie § 138 písm. b) Trestného zákona. 
 
	Vyšetrovateľ PZ dňa 09.11.2012 predložil tunajšej prokuratúre vyšetrovací spis spolu s návrhom na zastavenie trestného stíhania v zmysle § 215 ods. 1 písm. h) Trestného poriadku. 

	Preskúmaním na vec sa vzťahujúceho spisového materiálu som zistil, že návrh vyšetrovateľa na zastavenie trestného stíhania je opodstatnený.

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 

	V zmysle § 86 písm. a) Trestného zákona trestnosť zanedbania povinnej výživy zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Z predloženého spisového materiálu vyplýva, že obvinený bol povinný uhradiť na výživnom za stíhané obdobie dlžnú sumu vo výške 1.117 €, čo učinil, kedy uvedenú skutočnosť, t.j. uhradenie výživného potvrdila aj poškodená XXXXX pri svojom ostatnom výsluchu dňa 06.12.2012, kde uviedla, že obvinený XXXXX jej a jej dcére vyplatil celé dlžné výživné a to v sume 1.117 € a výživné má vyplatené celé až do decembra 2012 vrátane. Uviedla tiež, že jej dcéra XXXXX žije s rodinou v Rakúsku, keď s ňou telefonovala tak jej povedala, že celú túto vec považuje za uzavretú, nemá k danému trestnému stíhaniu nič viac čo dodať, postačí keď za ňu bude vypovedať jej matka. V predloženom spise sa nachádza tiež list od poškodenej XXXXX zo dňa 10.12.2012, ktorý je adresovaný vyšetrovateľke PZ, a v ktorom poškodená oznamuje, že dostala alimenty v sume 1.117 €, ktoré jej bol dlžný otec jej syna XXXXX. Dodala, že súhlasí s ukončením trestného stíhania voči obvinenému. Z predloženého spisu, predovšetkým z výpovede poškodenej XXXXX tiež vyplýva, že maloletý z dôvodu neplnenia vyživovacej povinnosti zo strany obvineného nikdy netrpel hmotnou ani sociálnou núdzou a teda rovnako nevyplýva, že by predmetný trestný čin mal trvalo nepriaznivé následky. 

	S poukazom na vyššie uvedené skutočnosti mám za to, že v danom prípade boli splnené podmienky ustanovenia § 86 písm. a) Trestného zákona o účinnej ľútosti a preto som rozhodol tak, ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Matúš Kuril
prokurátor